የቤኒሻንጉል ጉሙዝ ክልል ምክር ቤት ጉባኤ ዛሬ በአሶሳ ከተማ ተጀመረ
አዲስ አበባ፤ ሐምሌ 26/2005 (ዋኢማ) –  በቤኒሻንጉል ጉሙዝ ክልል 40 ሺህ የህብረተሰብ ክፍሎች በመንደር በመሰባሰባቸው የመሰረተ ልማትና የዘመናዊ ግብርና ቴክኖሎጂ ተጠቃሚ መሆን መጀመራቸው የክልሉ ርእሰ መስተዳድር ገለጹ። የክልሉ ምክር ቤት ስድስተኛ መደበኛ ጉባኤ ዛሬ በአሶሳ ከተማ ተጀምሯል፡፡ የክልሉ ርእሰ መስተዳድር አቶ አህመድ ናስር የጽህፈት ቤታቸውን የ2005 የስራ አፈጻጸም ሪፖርት ለምክር ቤቱ ባቀረቡበት ወቅት እንደተናገሩት በክልሉ የእድገትና ትራንስፎርሜሽን አቅድ መሰረት ባለፉት ሶስት ዓመታት 45 ሺህ አባወራዎችን በመንደር ለማሰባሰብ እቅድ ተይዞ ሲሰራ ቆይቷል፡፡ ተበታትኖ የሚኖረውን የክልሉን ህብረተሰብ በመንደር ለማሰባሰብ በተደረገ ርብርብ 40 ሺህ ያህል ፈቃደኛ አባወራዎችና እማወራዎችን ውሃን ማዕከል ወዳደረገ አካባቢ ማስፈር ተችሏል ብለዋል፡፡ በመንደር ለተሰባሰቡ ሰዎች 41 አንደኛ ደረጃ ትምህርት ቤት ፣41ጤና ኬላች ፣76 የገበሬዎች ማሰልጠኛ ማእከላት 95 የእንስሳት ጤና ኬላ ተገንበተው አገልግሎት እየሰጡ መሆኑን ገልጸዋል፡፡በመንደሮቹ 433 የመጠጥ ውሃ ተቋማት ተገንብተው ለአገልግሎት የበቁ ሲሆን መንደሮችን እርስ በርስ የሚያገናኝ 2ሺህ ኪሎ ሜትር አዲስ መንገድ ግንባታና ጥገና ስራ መከናወኑን አስታውቀዋል፡፡ ከመሰረት ልማት አቅርቦት በተጨማሪ በተሰጣቸው የእርሻ መሬት ላይ ምርታማ እንዲሆኑ መስኖና ዘመናዊ የግብርና ግብዓት ተጠቃሚ ለማድረግ የውሃ መሳቢያ ፓምፖችና የተለያዩ የእርሻ መሳሪያዎች ተከፋፍለዋል ብለዋል፡፡ የእህል ወፍጮዎችም መተከላቸውን አስረድተዋል፡፡ በፕሮግራሙ የተሳተፉ አርሶ አደሩች ልጆቻቸው በቅርበት ትምህርት ማግኘታቸው፣የመስኖ አጠቃቀም ልምድ እያዳበሩ መምጣታቸው ፣የቤት እንስሳት ክትባትና ህክምና ሌሎች ጠቀሜታዎችን ማግኘት ማቻላቸውን ገልፀዋል፡፡ በአጠቃላይ ከ2003 ዓም እስከ 2005 ዓም የተካሄደው መንደር ማሰባሰብ ፕሮግራም አፈጻጸም 88 በመቶ እንደሆነ ጠቅሰው የአርሶ አደሩን ህይወት ለመቀየር ግን ገና ብዙ መሰራት አለበት ብለዋል፡፡ እንደእሳቸው ገለፃ አመራሩ በእቅዱ የመጀመሪያ ዓመት ለፕሮግራሙ የነበረው የተሳሳተ ግንዛቤ ፣ኋላ ቀር እና ጎጂ ልማዳዊ ድርጊቶች ፣ቅንጅታዊ አሰራር ማነስ ፣ ክትትልና ቁጥጥር ማነስና ሌሎችም አፈጻጸሙን ሲፈታተኑ እንደነበር አልሸሸጉኝ፡፡ ህብረተሰቡን በመንደር በማሰባሰብ ኑሮአቸውን ለመቀየር በተደረገው ጥረት የፌደራልና እና አጎባች ክልሎች ያደረጉት እገዛ ከፍተኛ አስተዋጽኦ እንደነበረው ርእሰ መስተዳድሩ ሳይገልጹ አላለፉም፡፡ከመንደር ማሰባሰቡ በተጨማሪ በ2005 በጀት ዓመት በመደበኛ ፕሮግራም የተከናወኑ የልማት እና የመልካም አስተዳደር ስራዎችን አፈጻጸም አቶ አህመድ በሪፖርታቸው አካተዋል፡፡ በተለይም የክልሉ ነባር ብሄረስቦች ከእጅ እርሻ ተላቀው በእንስሳት ጉልበት ተጠቅመው በማረስ ምርታማ እንዲሆኑ ከ79ሺህ600 በላይ አርሶ አደሩች በሚኒመም ፓኬጅ እንዲሳተፉ ተደርጎአል ብለዋል፡፡ አራት የመጀመሪያ ደረጃ ሆስፒታሎች ፣16 ጤና ጣቢያዎች ፣24 ጤና ኬላዎች ግንባታ እየተካሄደ መሆኑንና የእናቶችና ህጻናትን ጤና ለማስጠበቅ ክትባት ለማዳረስ ጥረት መደረጉን አመልክተዋል፡፡ በአካባቢ ጥበቃ ፣በኢንቨስትመንት ፣በስራ እድል ፈጠራ እንዲሁም በየደረጃው የሚገኘውን አመራርና ባለሙያ አቅም በስልጠና በማዳበር የተቋማትን አሰራር ለማሻሻል የተከናወኑ ተግባራት እንዳሉ አስታውቀዋል፡፡ በበጀት ዓመቱ በመስኖ የሚለማውን መሬት 28 ሺህ 600 ሄክታር ለማድረስ ቢታቀድም በተለያዩ ችግሮች ተግባራዊ የተደረገው 11 ሺህ 500 ሄክታር መሬት ያህል ብቻ እንደሆነ ገልጸዋል፡፡ በአሶሳ ከተማ አስተዳደር የሚታየውን የመሬት አስተዳደር ችግር ለመፍታት በሊዝ አዋጁ መሰረት ህገ-ወጥ የመሬት ወረራና ግንባታን ላይ እርምጃ በመውሰድ ህጋዊ አሰራር ለማስፈን ጥረት እየተደረገ መሆኑን አስታውቀዋል፡፡ በበጀት ዓመቱ ለመደበኛና ካፒታል ወጪዎች ከተመደበ 1 ነጥብ 5 ቢሊዮን ብር በላይ በጀት ውስጥ የበጀት አጠቃቀም ዝቅተኛው 32 በመቶ ሲሆን ከፍተኛው 83 በመቶ መሆኑን አቶ አህመድ አስታውቀዋል፡፡ እንደ ኢዜአ ዘገባ ጉባኤው እስከ ሃምሌ 28 /2005 የሚቀጥል ሲሆን የ2006 የክልሉ ጥቅል በጀትና ሌሎች ረቂቅ አዋጆችን መርምሮ እንደሚያጸድቅ ይጠበቃል፡፡ ለካቢኔ አባላት ሹመት መስጠትና ማንሳት ውሳኔ በጉባኤው እንደሚካሄድ የወጫው ፕሮግራም ያስረዳል ሲል የኢትዮጵያ ዜና አገልግሎት ዘግቧል፡፡